# Poesie (Porta)/86 - SESTINN PER EL MATRIMONI DEL SUR CONT DON GABRIELL VERR CON LA SURA CONTESSINA DONNA GIUSTINA BORROMEA

../85 - Eel forsi che la sura Marianin ../87 - LA NASCITA DEL PRIM MAS'C DEL CONT POMPEE LITTA NEVOD DELL'ECCELLENTISSEM SUR DUCA IncludiIntestazione 27 settembre 2008 75% poesie
Poesie Carlo Porta XIX secolo CC BY-SA 3.0 GFDL //it.wikisource.org/w/index.php?title=Poesie_(Porta)/86_-_SESTINN_PER_EL_MATRIMONI_DEL_SUR_CONT_DON_GABRIELL_VERR_CON_LA_SURA_CONTESSINA_DONNA_GIUSTINA_BORROMEA&oldid=- 20110419162115 //it.wikisource.org/w/index.php?title=Poesie_(Porta)/86_-_SESTINN_PER_EL_MATRIMONI_DEL_SUR_CONT_DON_GABRIELL_VERR_CON_LA_SURA_CONTESSINA_DONNA_GIUSTINA_BORROMEA&oldid=- 20110419162115
SESTINN PER EL MATRIMONI DEL SUR CONT DON GABRIELL VERR CON LA SURA CONTESSINA DONNA GIUSTINA BORROMEA
Stracch de voltà tanti penser in ment che se follaven a donzenn per volta, forsi per castigamm de l’ardiment de vorè cascià el nas in sta raccolta, stracch, come ghe diseva, sur contin,5 bell bell sont crodaa là in d’on visorin.
E siccome el cervell l’eva incordaa sul poettegh conforma l’intenzion, anca sì ben che fuss indormentaa el tirava là anmò de l’istess ton,10 vuj mò dì che hoo faa vun de quij taj sogn che hin l’ajutt d’on poetta in d’on besogn.
E lì m’è pars de vess su ona collina pienna de inscima a fond de pegoree, ma de quij pegoree de lana fina,15 nett, sbarbaa, peccennaa de perucchee; gh’aveven tucc on liri e on ghittarin, né se sentiva olter che frin frin.
Gh’era a duu pass de mì un abaa secch secch ch’el se storg, ch’el se svida, ch’el se menna20 a dagh a quell frin frin tanto de plecch cont i pee, cont i man e con la schenna, sclamand cont on bocchin de pien de offell: Oh cari! Oh bravi! Oh che delizia! Oh bell!
Me tiri arent a lu... el vardi... el saludi,25 torni a fissall... insomma de la somma saal mò chi l’era?... El mè prefett di studi, quell medemm che m’ha faa spedì el diplomma d’Arcad in cartapegora, che l’è quell che adess droeuvi de bagna el rappè.30
Appenna che anca lu el m’ha cognossuu no ghe dighi nagotta che allegria! In de l’istess moment el m’ha vorsuu presentà a tutta quella cottaria; Arcad lor, Arcad mì, el pò figurass35 de magg con tanti Arcad che frecass!
Me seren sù tucc quant come in corona, tucc me sbraggen adree: Sù sù, dessora! M’accorgi intant de vess su l’Elicona, vedi el tempi de Apoll, l’asen che sgora,40 vedi el bosch di olubagh, el fontanin, e i ciôcch d’acqua che fan el ciôcch de vin.
La portinara del patron de cà appenna che la ved l’abaa sganzerla, paratatagh! la ghe sbaratta là45 contra el mur i dò ant e la pusterla, per lassà passà innanz soa reverenza, e mì con lu, e tutta la sequenza.
Al primm entrà se troeuva on gran salon cont i mur tapezaa tutt de librazz:50 gh’è in mezz on vecc settaa su on cardegon ch’el volta e el volta i foeuji d’on scartapazz scritt per rubrica in ordin d’alfabett in sul gust di stat d’anem del brovett.
El gh’ha la pell che la ghe borla giò,55 l’è senza dent, el gh’ha el melon pelaa, ma in mezz a quest el ghe traspar anmò quajcossa de quell bell ch’el sarà staa, come traspar el lumm in d’on lampion anca a travers de l’onc e di taccon.60
Chi l’è coluu? domandi al camarada. Conossel minga Apoll, el me respond, Apoll?... Con quella zucca inscì pelada? Ma in collegg nol m’ha ditt che l’eva biond? Oh el bell biondin d’amor!... Con quella zucca!65 El sarà biond anch lu quand l’è in perucca.
Ghe guardi ai pagn, el gh’ha marsina e gippa tanto largh che ghe ballen tutt adoss; fors quand i ha faa el gh’avarà avuu la trippa, ché l’era el temp ch’el negozziava in gross,70 ma poverett! despoeù che l’è fallii l’è vegnuu magher che gh’en stà dent trii.
Vedi on mucc de sabett vuna pù veggia de l’oltra in d’on canton che fan già i fûs, e el prefett el me dis in d’ona oreggia:75 Ch’el guarda quij popòl, quij hin i mûs. Popòl? mì ghe respondi, in confidenza ne sposaravel vuna, reverenza?
Hoo poeù capii ch’even vegnuu inscì brutt per rabbia de quij birbi de romantegh80 che spanteghen intorna de per tutt ch’hin veggiann, carampann, col goss, col rantegh, e meneman vorraven sti animaj desgustagh fin quij quatter collegiaj.
Vegneva dent de la finestra intant85 on ragg de sô su tucc quij ghittarista, e Apoll pessega a fà sarà sù i ant, ch’el tropp s’ciarô el ghe fava maa la vista; a sto colp gh’è callaa on travers d’on did che no dass foeura in d’on s’cioppon de rid.90
Basta, hoo morduu la lengua e hoo domandaa a on curios, che hoo trovaa lì in sul pass, come l’eva ch’el sô el podess fà maa a quell che tocca de mennall a spass, e come el fass mò adess a vegnì su95 senza el sò caroccee lu de per lu.
E quell el m’ha rispost che antigament Apoll deffatt el fava duu mestee, vun de fà vers e de incordà strument, l’olter de vicciurin, de fiacaree,100 ma on cert Copernich el gh’ha daa suj crost tant ch’el gh’ha traa per aria el segond post;
e che adess no ghe resta che l’impiegh de sonà, de cantà, de fà bordell, ma l’è già on poo che han tiraa a man di begh105 e se tronna de toeughel anca quell, e già el ris’cia se i coss van de sto pass de fornì in de Triulz o a Biagrass.
Intrattant che scoltava, dava a ment al patron ch’el gh’aveva intorna al tavol110 on santa cros, on furugozz de gent, che faseven on streppet del diavol; se dan tucc a d’intend de vess poetta, sicché el ved, che tappella maladetta!
Pover omm! m’el voreven mett suj gucc,115 chi voeur on od, chi on madrigal, chi on dramma, e lu el respond con bona grazia a tucc, che no farav tant d’olter ona mamma, e conforma al soggett je imballa via stanza tal, numer tal, la tal scanzia,120
e là gh’è pareggiaa tutt quell che occor senza fadiga de nessuna sort; sonitt per pret, per monegh, per dottor, per chi è nassuu, ch’ha tolt miee, ch’è mort, terzinn, sestinn, quartinn, eglogh, canzon125 e dramma e taccojn e taccojon.
On comod de sta sort el me desseda tutt a on bott la memoria del mè impegn; par proppi ch’el ciel veda e che proveda (dighi tra mì), tè chì che sont a segn;130 se el me contenta anch mì compagn de lor sta voeulta me la cavi come on scior.
Ditt e fatt, con licenza del prefett ch’el m’ha fina boffaa el zerimonial, stolti in mezz a la sala, derimpett135 al cardegon del pader provincial, ghe foo trii inchin de s’ceppà in duu el firon e poeù comenzi inscì l’invocazion.
Oh pader Eliconi, oh Pittonee! oh Scirree! Pattaree! oh Ciparin!140 che te fee vers de tutt i sort de pee in tutt i lengu e fina in meneghin, juttem anch mì, gran pader Eliconi, a fann giò quatter per on matrimoni!
Appenna Apoll el sent a nominà145 matrimoni el sbattaggia on campanell, e senza alzà sù i oeucc da quell ch’el fa el me petta in consegna d’on bidell, Alto, svint, a la gamba tutt duu insemma stanza C, armari VI, lettera M!150
Adess, bell bell... già che l’è tant grazios, ch’el me scolta, rispondi, sur Sciree, no vorrev nanca per vestì i mee spos recorr per moeud de dì a on fond de vestee, per certa sort de gent, ch’el me perdona,155 ghe vorrav robba noeuva e robba bona;
de matrimoni, al me debol parer el ghe n’è tant de bon come de gramm; chì se tratta del fior di cavalier, che se marida cont el fior di damm...160 E inscì coss’ha a che fà, el repia, hoo intes; s’el fudess anca el pota, armari ses.
E daj con sto sò armari! andemm appian, l’ha de savè che quest l’è on sposalizzi che fa andà in broeud de scisger tutt Milan,165 e diraven che gh’hoo ben pocch giudizzi se andass a tira a man di coss de ea per lodà on Verr che toeu ona Borromea!
E quand se dis on Verr, l’ha de savè che l’è el tos de don Peder, on trattin170 l’autor de tanti articol del Caffè, l’oeucc drizz del Beccaria, del Parin, l’istorich de Milan, quell fiola mia che ha faa fà largo a la filosofia.
Se intend che l’è nevod de quell ommon175 de don Lissander, che n’ha faa inscì onor coj sò Nocc ai sepolcher di Scipion; se intend che l’è nevod del senator, de don Carlo, omm de penna e de consej; el ved che pocch trè pinol de fradej!180
Oltra de quest don Gabriell, el spos, ghe soo dì che nol sfalza la famiglia, l’è gioven sì, ma on gioven studios, bravo, cortes che l’è ona maraviglia, amoros de la mamma e di parent,185 on fior de gioven assolutament.
L’ha de savè che anch lee donna Giustina, la sposa, l’è ona bella bacioccheu, levada sul modell de la mammina el non plus ultra per levà fioeu,190 impastada poeù infin de quella pasta de la cà Borromea, e tanto basta;
de quella pasta che l’ha daa a Milan el gran sant Carlo e el cardinal Fedrigh, che gh’han traa dent di carra de sovran195 in scoeul, statov, disegn, liber antigh, in collegg, bibliotecch, ges, ospedaa, accademmi, loeugh pij, dott, caritaa.
De la pasta... Ma el pader Ciparin, che in tutt el temp che fava sta parlada200 non l’ha faa che biassà e mennà el sesin, el sbalza giò de la cardega armada e infuriato come el strasc di piatt el me refila sto pocch fòj de gatt.
Ah strappa-coeur! Gregori-maccaron!205 T’hoo cognossuu, gambetta!, ficcanas! Te see on Romantegh, beccamort!, ciccion!, che no te voeu stà ai regol de Parnas! Arcad a l’arma!... Adoss a Codeghin! E i Arcad, giò fioj, frin frin, frin frin!210
A l’arma! a l’arma! Ix, Ipsillon e Zetta! Sent mì, sont el vost barba che ve ciamma: pattas’giaccheta el s’giacca ona saetta! E lor adoss on Almanacch, on Dramma, on gran sbolgettament de madrigal,215 de opuscol e de articol de giornal.
Per dincio, a ona borasca de sta sort, con tanc tempest che me batteva adoss, proppi in conscienza me sont daa per mort!... Ma ecco lì, quand se dis, even tutt coss220 tant leggier e tant sòr che grazia al ciel no m’han nanca faa on boll, nanch storgiuu on pel.
Chì inscì finiss el sogn: me sont trovaa vergin anmò cont el mè impegn in ment; già capissi che sont scomunicaa,225 che in quant a Apollo no poss sperà nient romantegh come sont tutt quell che foo sont condanna a toeull foeura del mè coo.
En attendant, sur cont, con tutt el coeur ghe foo on eviva ai soeu consolazion,230 gh’auguri di fioeu fin ch’el né voeur, onor, ricchezz e sanitaa a monton, longa vita a la SPOSA, a LU, a i ERED e anca a mì per vedè cossa suzzed.